Obama: Vi skal finne dem som har gjort dette
Minst to personer ble drept og 23 skadet i to eksplosjoner i målområdet til Boston Marathon mandag ettermiddag amerikansk tid. Tallene på døde og skadede spriker imidlertid stort i ulike amerikanske medier. Kort tid etter midnatt norsk tid talte USAs president Barack Obama til nasjonen: - Vi skal komme til bunns i dette, finne ut hvem som har gjort det og hvorfor. Eventuelle ansvarlige grupper vil føle den fulle vekten av rettferdighet, sa Obama. Presidenten fortalte at han hadde fått en orientering av Homeland Security og FBI-sjef Robert Mueller.- Jeg har gitt beskjed om at vi må beskytte våre innbyggere og høyne sikkerheten. Samtidig sender Michelle og jeg våre dypeste bønner og tanker til ofrene, sa Obama. Han understreket flere ganger at de foreløpig hadde få svar, og omtalte eksplosjonene som en "tragedie". Obama brukte ikke begrepet terrorangrep eller bombe. - Vi vet at mange er skadet, flere av dem alvorlig. Men politiet og brannmannskapene i Boston har gjort en heroisk innsats, sa Obama. På en pressekonferanse en drøy time etter eksplosjonene sa politisjef Ed Davis i Boston at de to eksplosjonene gikk av omtrent samtidig. - Ofrene for eksplosjonene er fjernet fra åstedet og alle familiemedlemmer er varslet, sier han. Både maratonløpere og arrangører gråt mens de løp vekk fra kaoset i Bostons gater. Brannbiler og redningsmannskaper var ved mållinjen og flere personer lå tydelig skadet på bakken, som er dekket med glass- og plankebiter. Davis sa også pressekonferansen at det hadde skjedd en tredje eksplosjon på JFK-biblioteket i Boston. Senere gikk han ut og sa at dette kun var en brann som ikke skal ha hatt noe med de to eksplosjonene å gjøre, skriver nyhetsbyrået AP.
USAs president Barack Obama sier de som står bak eksplosjonene i Boston vil føle USAs fulle respons.